text: 
  Budskabet i " Medicine Man " er stort og uafrysteligt  -  det 
  handler om tilintetgørelsen af regnskoven og om klodens selvmord. Men 
  et rodet manuskript, der vandrer rundt ad omstændelige og langvarige 
  omveje, og en instruktion, der helst vil fortælle en kærlighedshistorie
  , som er totalt forudsigelig, tager kraften ud af budskabet og giver 
  os i stedet et hult melodrama sammensat af lige dele had, pjank, 
  drilleri og afsluttende hjerternes fortrolighed.
  
  Sean Connery spiller den ensomme og geniale forsker, som i sit fjerne
   og primitive laboratorium et sted langt inde i regnskoven kommer på 
  sporet af stoffer, der kan helbrede kræft. Han er tavs og sammenbidt,
   en mand med en ulykkelig kærlighed bag sig, fuld af faglig stolthed
   og klædelig selvforagt. Så ankommer hans nye assistent, og 
  selvfølgelig er assistenten en pige, også hun en genial forsker, og 
  nu skændes de så og diskuterer den nye opdagelse, idet der selvsagt 
  også bliver tid til ekskursioner i det overvældende flotte landskab. 
  Det fremvises med sej stolthed af ham, og det opleves med suk og 
  benovelse af hende.
  
  
  
  